Herrie oor Woolies glo entrepreneur se ontwerp 'steel' | Maroela Media
'n Storm woed op Woolworths se Facebook-blad waar gebruikers die kleinhandelaar daarvan beskuldig dat hy 'n klein firma se ontwerp vir 'n bababuidel "gesteel" het.
"Dis net so onaanvaarbaar, Woolworths," skryf 'n ontstoke gebruiker. "Julle probeer plaaslike ontwerp en entrepreneurskap in SA doodmaak. Dis net een van talle soortgelyke gevalle en dit vervul my met afgryse dat dit aanhoudend gebeur! Hoe kan julle dit doen?"
Shannon McLaughlin, stigter van Ubuntu Baba, het Dinsdag aan Maroela Media gesê sy het Woolworths verlede jaar op 23 Desember genader nadat 'n werknemer haar gewys het dat hulle 'n buidel verkoop wat presies nes die een lyk wat Ubuntu Baba ontwerp het.
"Dis 16 Desember 2018," skryf McLaughlin in 'n blog-inskrywing oor die voorval, "en ek het pas uitgevind dat Woolworths die hele ontwerp en konsep van die buidel waarin ek my hart en siel die afgelope vier jaar van my lewe gestort het, skaamteloos gekopieer het.
"Ek is so verward. Hoekom sal 'n groot maatskappy soveel moeite doen om my produk na te aap en voordeel te put uit my bemarking? Dit voel in soveel opsigte verkeerd."
Verderaan skryf sy: "Een van die vroue in my span het voorgestel ons gaan ons aanlyn bestellings na en kyk of enigeen van Woolworths se hoofkantoor al ooit een van ons buidels bestel het, en tot ons verbasing sien ons dat 'n Ubuntu Baba-fase 2-buidel in Junie 2017 gekoop en by Woolworths se hoofkantoor afgelewer is."
Woolworths adverteer nog hul weergawe van die bababuidel, maar dit kan nie meer bestel word nie. Foto: woolworths.co.za
Die blog is wyd en syd gedeel, vertel McLaughlin, want almal wat al voorheen een van Ubuntu Baba se produkte gekoop het, is op hul verspreidingslys. Die reaksie was só oorweldigend dat die verkeer haar webwerf tot stilstand gedwing het. Sy moes toe haar diensverskaffer vra om die webwerf se kapasiteit te verhoog om al die besoekers te kan hanteer.
Woedende ondersteuners van Ubuntu Baba het hulle tot Woolworths se Facebook-blad gewend om hul misnoeë te kenne te gee. Omdat net Woolworths self inskrywings op hul blad kan maak, lewer die ontstoke gebruikers kommentaar op onverwante inskrywings, maar hoewel Woolworths flink op ander klagtes en navrae reageer, was daar nog geen reaksie op die aantygings oor die Ubuntu Baba-buidel nie.
Woolworths het wel Dinsdagoggend gesê hy is bewus van die aantygings dat sy bababuidel "soortgelyk is aan dié van Ubuntu Baba". Die winkelgroep sê hy beskou die bewerings as ernstig en het 'n interne ondersoek na die saak van stapel gestuur. "Ons sal so gou moontlik terugvoer aan Ubuntu Baba en ons kliënte gee."
McLaughlin sê intussen het ene Paul, wat hom voorgestel het as Woolworths se hoofaankoper, haar gebel en vir koffie na sy kantoor in die Kaapstadse middestad genooi. Omdat sy moet werk, het sy hom na haar kantoor in die suidelike voorstede genooi. Hulle ontmoet mekaar Woensdag 12:00, maar volgens haar wou hy nie sê waaroor die ontmoeting gaan nie.
Die bababuidel word nog op Woolworths se webwerf vertoon, maar dit is nie moontlik om die foto daarvan te vergroot of dit te bestel nie.
lyk my Woolworths het intussen ook die item afgehaal van hulle website. (so lyk dit vir my) Dus duidelik 'n bewys dat hulle probeer om hulle spore nou te probeer toemaak.
Wees op jou hoede en moenie data ene "Paul" jou dreig, 'n gat in die kop praat, of jou uitlok nie.
Laat hom sê wat hy wil sê en laat hy alles op skrif sit sodat jy dit met jou prokureur kan bespreek.